חוק התחרות הכלכלית (תיקון מס' 23 והוראת שעה), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3050, עמ' 406, 2023-06-21T00:00:00+03:00
החוק אוסר על יבואנים ישירים לעשות מעשים, המנויים בתוספת לחוק, שעלולים לפגוע בייבוא מקביל או בייבוא אישי. בהתאם לחוק, האיסור יחול על יבואן ישיר שעשה מעשה מהמעשים המנויים בתוספת, אם כתוצאה מהמעשה עלול להיפגע ייבוא מקביל או ייבוא אישי ובשל כך עלולה להיפגע התחרות בענף הנוגע בדבר; אם עיקרו של המעשה הוא מניעה או הפחתה של התחרות מצד ייבוא מקביל או ייבוא אישי; או אם המעשה עלול למנוע או להפחית את התחרות מצד ייבוא מקביל או ייבוא אישי ואינו נחוץ למימוש עיקרו של ייבוא הטובין על ידי היבואן הישיר.
כמו כן, החוק מסמיך את שר הכלכלה והתעשייה בהמלצת הממונה על התחרות ובאישור ועדת הכלכלה של הכנסת, לשנות את התוספת לחוק כאמור. בנוסף, התיקון מקנה סמכות לממונה על התחרות להטיל עיצום כספי על יבואן ישיר המפר את הוראות החוק לעניין פגיעה בייבוא מקביל או יבוא אישי.
כמו כן, בחוק זה נקבעה הוראת שעה לפיה הממונה על התחרות ידווח לוועדת הכלכלה, אחת לשנה, במשך ארבע שנים, על יישום הוראות התיקון ופעולות האכיפה שנעשו מכוחן.
נוסף על כך, החוק כולל תיקון עקיף לחוק רישוי שירותים ומקצועות בענף הרכב, שהוסף בדיוני ועדת הכלכלה ומטרתו להסיר חסמים בפני ייבוא מקביל של כלי רכב. בהתאם לתיקון העקיף, וכדי שיבואני רכב שהם יבואנים מקבילים יוכלו לקבל העדפה בשיעור המכס כמו יבואנים ישירים, נקבעה הוראת שעה שתהיה בתוקף עד 30.6.2025 המחייבת יבואני רכב שהם יבואנים ישירים למסור למנהל המכס פרטים לגבי דגמי כלי הרכב המיובאים על ידם ויש לגביהם "תעודת מקור". עוד נקבע כי מנהל המכס יעביר למנהל במשרד התחבורה והבטיחות בדרכים, שהוא הרגולטור של יבואני הרכב, פרטים לגבי יבואנים ישירים שלא מסרו מידע כאמור, וזאת כדי שניתן יהיה להפעיל כלפיהם אמצעי אכיפה לפי החוק. עם זאת, הסמכות להטיל עיצומים כספיים על יבואנים ישירים שהפרו את חובת מסירת המידע תיכנס לתוקף ב-1.1.2025.